Diari Oficial de la Generalitat Valenciana


Sumari del DOGV 9322, del 21-04-2022 (2022/2907)

RESOLUCIÓ de 10 de gener de 2022, del director general de Qualitat i Educació Ambiental, per la qual es formula la declaració d'impacte ambiental del projecte de reciclatge de residus inerts i aparcament privat de camions, a la carretera de Nules 99, nau 15B, sector Llombai-Monges, del terme municipal de Borriana. Expedient 116/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9322

Data del DOGV
:   21-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2907


Data del document
:   10-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Borriana
    * impacte ambiental

RESOLUCIÓ de 10 de gener de 2022, del director general de Qualitat i Educació Ambiental, per la qual es formula la declaració d'impacte ambiental del projecte de reciclatge de residus inerts i aparcament privat de camions, a la carretera de Nules 99, nau 15B, sector Llombai-Monges, del terme municipal de Borriana. Expedient 116/2021/AIA. [2022/2907]  
  
Declaració d'impacte ambiental  
Expedient: (2039195) 116/0448-RKU.  
Títol: Empresa de reciclatge de residus inerts i aparcament privat de camions.  
Promotor: Contebur, SL.  
R/S: Q0110059L.  
Òrgan substantiu: Ajuntament de Borriana.  
Localització: carretera de Nules, 99, nau 15B, sector Llombai - Monges, Borriana (Castelló).  
  
Antecedents i descripció del projecte  
L'empresa Contebur, SL, promou un Projecte de reciclatge de residus inerts i aparcament privat de camions, a la carretera de Nules 99, nau 15B, sector Llombai - Monges, del terme municipal de Borriana, referència cadastral 4521055PK6907B9828JD.  
Es tracta d'una parcel·la de 441,29 m² on es desenvoluparan dues activitats diferenciades, l'activitat principal, reciclatge i magatzematge de residus, i una segona, en l'exterior, d'aparcament de vehicles propis quan no estiguen en ús.  
El reciclatge i magatzematge es desenvoluparà en una nau de 284,32 m² construïts en planta, d'estructura metàl·lica i tancaments de formigó, amb accés des del vial secundari que dona al carrer Argila. La distribució es mostra en el plànol de planta de l'estudi presentat i es diferencia la zona d'aparcament i la nau, i a l'interior d'aquesta, l'entrada, zona de magatzem, zona de classificació i reciclatge, oficina, menjador i lavabo. Disposa de paviment de formigó armat sobre làmina de polietilé en tota la parcel·la, excepte en els lavabos que seran de gres. Disposa de subministrament d'aigua potable, energia elèctrica, xarxa de sanejament per al lavabo existent, que aboca a la xarxa de clavegueram municipal i tots els serveis públics necessaris per a l'exercici de l'activitat.  
L'empresa recull residus de clients, empreses i particulars, i els trasllada a l'establiment industrial, per mitjà de vehicles de transport propis autoritzats. Després de la descàrrega es realitza una selecció, i després d'aquest triatge inicial es classifiquen en les zones d'emmagatzematge a l'espera que siguen retirats. Els residus classificats s'apilaran per separat en contenidors metàl·lics, segons els tipus (enderroc, fusta, plàstic, paper i ferralla). Finalment, s'entregaran a gestors autoritzats que s'encarregaran del seu tractament final.  
Els codis LER dels residus per als quals se sol·liciten les corresponents autoritzacions administratives que permeten el seu emmagatzematge són els següents:  
  
815593 614408 259314 684875 889871 170203  
560693 812361 808259 215066 323948 200101  
113500 808622 528985 666819 241667 170107  
617193 167625 588935 931757 672977 170405  
584437 741739 170411   
  
  
La capacitat d'emmagatzematge de cada contenidor és de 5 m³ i corresponen a enderroc, fusta, plàstic, paper i ferralla. No intervé en el procés industrial dins de la nau cap tipus de maquinària.  
  
Tramitació administrativa  
Amb data 18 de maig de 2021 va tindre entrada en aquest òrgan ambiental un ofici remés per l'Ajuntament de Borriana (òrgan substantiu), en relació amb el projecte de reciclatge de residus inerts i aparcament privat de camions, que Contebur, SL, promou al terme municipal de Borriana (Castelló).  
Atés que entre la documentació no constaven els documents mínims d'acord amb l'article 45.1 de la Llei 21/2013, d'avaluació ambiental, el 17 d'agost de 2021 es va remetre un requeriment a l'ajuntament i còpia a l'interessat. Amb data 17 de setembre de 2021, l'òrgan substantiu remet a l'òrgan ambiental l'expedient complet, amb el qual s'inicia l'expedient d'avaluació d'impacte ambiental número de referència 116/2021. Els documents aportats són:  
- Sol·licitud del promotor.  
- Projecte de llicència ambiental.  
- Plànols del projecte de llicència ambiental.  
- Estudi d'impacte ambiental.  
- Estudi preliminar de situació del sòl.  
- Informe tècnic de l'ajuntament.  
- Certificat d'informació pública expedit el 31 de març de 2020, sense que s'hagen presentat al·legacions.  
  
Consideracions ambientals  
L'activitat es troba en un polígon industrial en una zona urbanitzada, qualificat com a industrial IND-1, d'acord amb el vigent Pla general d'ordenació de Borriana.  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura ni d'altres espais naturals protegits. En dos dels seus laterals limita amb altres dues indústries i en els altres dos amb via pública (carrer Argila) i amb un vial d'accés secundari.  
La promotora disposa d'autorització administrativa de Conselleria per a efectuar operacions de tractament de residus no perillosos en l'anterior emplaçament de l'activitat amb número 745/V/RNP/CV.  
L'EsIA inclou una descripció del projecte i de l'inventari ambiental de la zona. S'identifiquen i valoren les accions del projecte susceptibles de causar impactes ambientals significatius únicament en la fase de funcionament, perquè l'activitat es realitzarà en un edifici ja construït, que disposa de tots els serveis necessaris per al començament immediat de l'activitat (llum, aigua, sanejament, seguretat, etc).  
En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna i paisatge), tampoc es preveuen afeccions al patrimoni cultural, a causa de la no-previsió d'excavacions. Els factors del medi més rellevants sobre els quals podria incidir el projecte es considera que són l'atmosfera, l'aigua, el sòl, la població i medi socioeconòmic. L'EsIA analitza els efectes sobre aquests factors i proposa mesures preventives i correctores per a minimitzar els impactes significatius i conclou que l'activitat és ambientalment acceptable.  
Segons l'estudi acústic aportat, es considera que no és necessari instal·lar mesures correctores per a complir els nivells acústics establits per la Llei 7/2002 de la GV, ja que es compliran els límits vigents i la instal·lació de màquines o dispositius que puguen originar vibracions a l'interior dels edificis s'efectuarà adoptant els elements antivibratoris adequats. L'activitat no utilitza més recursos naturals que els proporcionats per les xarxes públiques de proveïment del polígon industrial i no es preveuen emissions a l'atmosfera, abocaments a llits públics o filtracions en el sòl.  
L'impacte sobre el sòl, segons l'EsIA, es considera nul, ja que els residus s'emmagatzemen en recipients metàl·lics sobre solera de formigó que al seu torn s'estén sobre làmina de polietilé que garanteix una correcta impermeabilització i evita la contaminació del sòl. Només es generen aigües residuals provinents dels lavabos, vàters, dutxes i neteja del local, que s'abocaran a la xarxa de clavegueram. L'EsIA indica en un dels seus apartats la possibilitat que es produïsquen pèrdues o vessaments accidentals a causa de la presència de líquids continguts entre els residus, i indica que seran retirats per gestors autoritzats. La instal·lació haurà de disposar de material absorbent per a procedir a la recollida immediata d'aquests residus, si escau. Durant la fase de funcionament, a més dels residus propis de l'activitat, que s'emmagatzemaran en la nau, es produiran altres residus provinents de les activitats de recepció i classificació i residus propis de l'activitat de l'oficina. Elements que posteriorment els gestors autoritzats retiraran.  
  
L'impacte sobre la població es considera positiu, i la valoració dels beneficis que genera el funcionament de la indústria en l'entorn social i econòmic és acceptable.  
L'EsIA inclou un pla de vigilància ambiental que preveu les operacions a realitzar i documentació a generar. També inclou les actuacions a realitzar en la fase de cessament i desmantellament.   
  
Consideracions jurídiques  
Les instal·lacions estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2), del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'emmagatzematge de residus inerts i aparcament privat de camions, promogut per Contebur, SL, a Borriana, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les condicions següents:  
- Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, com també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 de gener de 2022.- El director general de Qualitat i Educació Ambiental: Joan Piquer Huerga.